《皇太子生辰诗》
宋代·张镃

庆协丁年应，祥开甲观雄。九霞光绚烂，重日彩曈昽。

根本千龄光，元良万口同。文孙觌尧法，圣子奉虞聪。

视膳长遵度，怡颜但饬躬。形容歌玉粹，瞻仰见渊冲。

象辂陈仪肃，鸾旌定制崇。承祧虽位震，宝俭只扉铜。

典学勤无斁，谈经异必攻。性天元启辟，讲席更磨砻。

以贵釐京兆，维禋礼昊穹。理繁情毕见，陪祝敬弥隆。

善政邦人洽，纯诚帝赉通。澄源基广大，主鬯福延洪。

绮角从游盛，应刘藻思工。德尊谋不用，唱古和无功。

八法谁云易，前朝论亦公。规模传圣上，意韵出胸中。

草轴方翔凤，真题复起鸿。联翩来殿戟，焜耀到门蓬。

雨足湖山秀，秋成黍稷丰。菊香金错艳，橙嫩玉垂丛。

五学欢声合，三宫喜气充。骈蕃恩莫纪，洋溢誉无穷。

得数多椿柏，齐年指华嵩。前星高拱北，少海正储东。

拜手群僚集，裁诗瑞锦蒙。何尝惭鲁颂，自是迈豳风。

拊迹希随骥，驰心属梦熊。三熏申善祷，小伎愧鸣虫。

作者简介：张镃（1153—1221？）原字时可，因慕郭功甫，故易字功甫，号约斋。南宋文学家，先世成纪（今甘肃天水）人，寓居临安（现浙江杭州），卜居南湖。出身显赫，为宋南渡名将张俊曾孙，刘光世外孙。他又是宋末著名诗词家张炎的曾祖，是张氏家族由武功转向文阶过程中的重要环节。隆兴二年（1164），为大理司直。淳熙年间直秘阁通判婺州。庆元初为司农寺主簿，迁司农寺丞。开禧三年（1207）与谋诛韩侂胄，又欲去宰相史弥远，事泄，于嘉定四年十二月被除名象州编管，卒于是年后。